ถ้าถามว่าร้านก๋วยเตี๋ยวลูกชิ้นปลาเจ้าไหน โด่งดังและชวนเข้าร้านมากที่สุดในคลองเตย คงไม่พ้นร้าน ต.รุ่งโรจน์นี้แหละ ใครไปกินช่วงเที่ยงๆ ต้องทำใจกับการยืนคอยคิวที่นั่งที่แม้จะเยอะแล้วก็ยังไม่พออยู่ดี 

จุดเด่นของร้านนี้คือ เครื่องเคราประกอบการกินก๋วยเตี๋ยวแต่ละชามเยอะมาก ทั้งลูกชิ้นกลม แบน รักบี้ ลูกชิ้นกุ้ง ฮื้อก้วย เกี๊ยวปลา เกี๊ยวกรอบ และลูกชิ้นทอด และยังมีของทอดอีกหลายอย่างให้สั่งมากินเล่นหรือกินเคียงคู่กันพร้อมน้ำจิ้มรสเด็ด เดี๋ยวนี้ทางร้านมีขายกาแฟสดชงใหม่ๆ เพิ่มเติมพร้อมเมนูขนมอีกหลายอย่าง ยังไม่นับบริเวณหน้าร้านที่มีรถเข็นขายของว่างทานเล่นอีกมากมายหลายอย่าง สำหรับใครที่หิวจัดๆ และต้องคอยออเดอร์นานให้สั่งมาทานกันไปพลางๆ ได้